Den gode idé
S/I Natur Retreat for Veteraner bliver Danmarks første botilbud kun for veteraner. Natur Retreat for Veteraner rehabiliterer og reintegrerer krigsveteraner ved at introducere dem til værdien af at bruge naturen rekreativt og arbejdsmæssigt ved hjælp af Nature Assisted Therapy.
Natur Retreat for Veteraner har rigtig gode udendørsarealer, men mangler et større indendørsrum til brug ved individuel og fælles terapi/aktiviteter.
Projektets fysiske rammer
Natur Retreat for Veteraner ligger på en økologisk gård på Strynø i Det Sydfynske Øhav med udsigt over marker og hav. Veteranerne bor i skovarbejdervogne med eget bad og toilet. Alle måltider indtages i fællesskab i hovedhusets havestue eller i spisevognen. Dagen tilbringes hovedsageligt udendørs hvor der er adgang til skov, marker, hav og strand med 'beach camp'.
Natur Retreat for Veteraner vil gerne etablere et terapirum oven på staldbygningen med adgang til en lukket 'walled garden' terapihave, som er skærmet for vind og vejr og beskyttet i mere end én henseende.
Det omfatter projektet
Natur Retreat for Veteraner tilbyder Nature Assisted Therapy for veteraner. Naturen, havet og det økologiske landbrug med dyrehold af Gotlænder får, Kune kune grise, moskusænder, landrace høns og shetlandsponyer inddrages i terapien. Alt sammen aktiviteter, der bidrager til selvforsyningen og fællesskabet.
Natur Retreat for Veteraner har en samarbejdsaftale med Veterancenteret således at stedets veteraner kan benytte sig af Veterancenterets socialrådgivere og mentorer. Stedet får desuden tilknyttet en lægekonsulent og en psykolog, hvorfor der er behov for et privat terapirum/have.
Organisering af projektet og involvering af frivillige
Natur Retreat for Veteraner er en selvejende institution med en selvstændig bestyrelse. Stedet er i proces med at blive godkendt som § 110 tilbud under Serviceloven og er således under tilsyn af Socialtilsyn Syd. Lokale håndværkere vil forestå renoveringen af terapirummet. I etableringen af terapihaven 'the walled garden' vil beboere og frivillige veteraner blive inddraget med hensyntagen til Serviceloven. Det socialøkonomiske initiativ 'Veteranhaven' vil mod betaling bidrage til etableringen af havefaciliteterne og udenomarealerne.
Relationen til lokalsamfundet
En fortsat forøgelse af besøgende og tilflyttere har afgørende betydning for et lille øsamfund som Strynøs fortsatte eksistens. Natur Retreat for Veteraner har siden etableringen i 2013 bidraget positivt til denne udvikling. Stedet er dog i endnu højere grad forankret i det landsdækkende fællesskab, der eksisterer for veteraner. Natur Retreat for Veteraner modtager således veteraner fra hele Danmark, som enten bor i egen bolig, på Veteranhjem eller på herberger. Natur Retreat for Veteraner fungerer som veteranernes 'andet hjem', når fortiden indhenter nutiden.